CELEX: 32015D1104(01)
Language: bg
Date: 2015-10-26 00:00:00
Title: Решение на Комисията от 26 октомври 2015 година за сключване на Споразумението за стабилизиране и асоцииране между Европейския съюз и Европейската общност за атомна енергия, от една страна, и Косово, от друга страна

4.11.2015   
            
            
               BG
            
            
               Официален вестник на Европейския съюз
            
            
               C 364/4
            
         РЕШЕНИЕ НА КОМИСИЯТА
   от 26 октомври 2015 година
   за сключване на Споразумението за стабилизиране и асоцииране между Европейския съюз и Европейската общност за атомна енергия, от една страна, и Косово (1), от друга страна
   (2015/C 364/04)
   ЕВРОПЕЙСКАТА КОМИСИЯ,
   като взе предвид Договора за създаване на Европейската общност за атомна енергия, и по-специално член 101, втора алинея от него,
   като взе предвид одобрението на Съвета съгласно член 101 от Договора за създаване на Европейската общност за атомна енергия,
   като има предвид, че:
   
               (1)
            
            
               На 21 юни 2013 г. Съветът упълномощи Европейската комисия да започне преговори с Косово по споразумение за стабилизиране и асоцииране. Преговорите приключиха успешно с парафирането на Споразумението на 25 юли 2014 г.
            
         
               (2)
            
            
               Споразумението обхваща също така въпроси от компетентността на Европейската общност за атомна енергия.
            
         
               (3)
            
            
               Ето защо Споразумението следва да бъде сключено и от името на Европейската общност за атомна енергия, що се отнася до въпросите, попадащи в приложното поле на Договора за създаване на Европейската общност за атомна енергия.
            
         
               (4)
            
            
               Подписването и сключването на споразумението са предмет на отделна процедура, що се отнася до въпросите, попадащи в приложното поле на Договора за Европейския съюз и Договора за функционирането на Европейския съюз. Споразумението за стабилизиране и асоцииране ще бъде подписано от името на Европейския съюз, при условие че бъде сключено на по-късна дата.
            
         
               (5)
            
            
               Споразумението не засяга позициите на държавите членки относно статута на Косово, които ще бъдат определени в съответствие с техните национални практики и международното право.
            
         
               (6)
            
            
               Освен това изразите, формулировките или определенията, използвани в настоящото решение и в Споразумението, както и използването на необходимите правни основания за сключване на Споразумението, не представляват нито признаване на Косово като независима държава от страна на Европейската общност за атомна енергия, нито признаване на Косово като такава от отделни държави членки, които досега не са предприели подобно действие.
            
         
               (7)
            
            
               Споразумението за стабилизиране и асоцииране между Европейския съюз и Европейската общност за атомна енергия, от една страна, и Косово, от друга страна, следва да се сключи от името на Европейската общност за атомна енергия,
            
         ПРИЕ НАСТОЯЩОТО РЕШЕНИЕ:
   Член 1
   Одобрява се сключването от Европейската комисия от името на Европейската общност за атомна енергия на Споразумението за стабилизиране и асоцииране между Европейския съюз и Европейската общност за атомна енергия, от една страна, и Косово, от друга страна.
   Текстът на Споразумението е приложен към Решението на Съвета за подписване от името на Европейския съюз на Споразумението за стабилизиране и асоцииране между Европейския съюз и Европейската общност за атомна енергия, от една страна, и Косово, от друга страна (2).
   Член 2
   Настоящото решение не засяга позициите на държавите членки и на Европейската общност за атомна енергия относно статута на Косово.
   Член 3
   Членът на Комисията, отговарящ за европейската политика за съседство и преговорите за разширяване, е оправомощен да подпише Споразумението за стабилизиране и асоцииране между Европейския съюз и Европейската общност за атомна енергия, от една страна, и Косово, от друга страна, и да депозира акта за одобрение, предвиден в член 144 от Споразумението, от името на Европейската общност за атомна енергия.
   
      Съставено в Брюксел на 26 октомври 2015 година.
      
         
            За Комисията
         
         Johannes HAHN
         
            Член на Комисията
         
      
   
   
      (1)  Това название не засяга позициите по отношение на статута и е съобразено с Резолюция 1244/1999 на Съвета за сигурност на ООН и становището на Международния съд относно обявяването на независимост от страна на Косово.
   
      (2)  Док 10728/1/15 REV 1 и 10724/2/15 REV 2 COWEB 66 (предстои публикуване в ОВ).